วัดฟ้าเวียงอินทร์

วัดฟ้าเวียงอินทร์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเปียงหลวง อำเภอเวียงแหง จังหวัดเชียงใหม่ ที่ดินของวัดครอบคลุมพื้นที่ทั้งประเทศไทยและประเทศพม่า โดยมีเจดีย์มารชินะเจดีย์ (เจดีย์ชนะมาร) อยู่ฝั่งไทย ส่วนอุโบสถตั้งอยู่ฝั่งประเทศพม่า ทำให้วัดนี้ได้ชื่อว่า "วัดสองแผ่นดิน"

สันนิษฐานว่าวัดฟ้าเวียงอินทร์สร้างขึ้นบนพื้นที่เจดีย์เก่าในสมัยสมเด็จพระนเรศวรมหาราช โดยมี เจดีย์มารชินะเจดีย์ หรือที่ชาวบ้านเรียกในภาษาไทใหญ่ว่า กองมูแหลนเหลิน หมายถึง "พระธาตุเขตแดน" ใต้ฐานเจดีย์แห่งนี้มีจารึกพระธาตุมาระชินะเจดีย์เป็นภาษาไทใหญ่ วัดได้รับการบูรณะอีกครั้งโดยเจ้ากองเจิง (พลเอกโมเฮง ชนะศึก) หัวหน้าคณะปฏิวัติรัฐฉานผู้นำขบวนการกู้ชาติไทใหญ่ สำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 2400

ภายในบริเวณวัดทางฝั่งไทย เสนาสนะได้แก่หอสวดมนต์ เจดีย์ทอง หอระฆัง กุฏิสงฆ์ ศาลา วิหารหลังใหม่ (สร้างเมื่อ พ.ศ. 2535) ศาลาจำศีล ศูนย์อบรมเด็กก่อนเกณฑ์ของวัด ทางฝั่งพม่ามีสิ่งก่อสร้างคือ อุโบสถหลังเก่า โรงนอนพระ และด้านหลังของโรงนอนมีที่พักของทหารพม่า นอกจากนี้บริเวณด้านหลังของเจดีย์จะมีศาลของสมเด็จพระนเรศวรมหาราชตั้งอยู่ มีห้องแสดงภาพผู้นำและประวัติของชาวไทใหญ่ ส่วนด้านหลังวัดคือสุสานของนายพลโมเฮง 

อ้างอิง

ฟ้าเวียงอินทร์
ฟ้าเวียงอินทร์
หมวดหมู่:สิ่งก่อสร้างในรัฐฉาน
หมวดหมู่:อำเภอเวียงแหง